ถกเคาะแผนรัฐวิสาหกิจวันนี้
ซูเปอร์บอร์ดประชุมถกคุมรัฐวิสาหกิจผุดบริษัทลูก ตั้งบรรษัทโฮลดิ้งเพิ่มประสิทธิภาพ
17 ก.ค. 2558

ซูเปอร์บอร์ดประชุมถกคุมรัฐวิสาหกิจผุดบริษัทลูก ตั้งบรรษัทโฮลดิ้งเพิ่มประสิทธิภาพ
แหล่งข่าวจากกระทรวงการคลัง เปิดเผยว่า ในวันที่ 17 ก.ค.นี้ พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ (คสช.) จะเป็นประธานการประชุมคณะกรรมการนโยบายกำกับดูแลรัฐวิสาหกิจ (คนร.) โดยมีวาระที่สำคัญในการพิจารณา 2 เรื่อง โดยวาระแรก คือ สำนักงานคณะกรรมการนโยบายรัฐวิสาหกิจ (สคร.) ในฐานะเลขาฯ ของ คนร. เสนอกำกับดูแลการตั้งบริษัทลูกของรัฐวิสาหกิจ เนื่องจากที่ผ่านมามีรัฐวิสาหกิจหลายแห่งตั้งบริษัทลูกจำนวนมาก ทำให้รัฐบาลไม่สามารถเข้าไปกำกับดูแลการดำเนินงาน และการใช้จ่ายลงทุนได้
ทั้งนี้ สคร.ได้เสนอแนวทางให้ คนร.พิจารณาว่าต่อไปหากรัฐวิสาหกิจจะตั้งบริษัทลูก จะต้องได้รับความเห็นชอบจากฝ่ายนโยบายที่กำกับดูแลรัฐวิสาหกิจเสียก่อน นอกจากนี้การตั้งบริษัทลูกจะต้องทำให้เกิดความชัดเจนว่า บริษัทลูกที่ตั้งขึ้นมีสภาพเป็นเอกชนหรือรัฐวิสาหกิจ รวมถึงการตั้งบริษัทลูกจะต้องเป็นการสนับสนุนการดำเนินธุรกิจหลักของรัฐวิสาหกิจด้วย
“ที่ผ่านมาภาครัฐไม่สามารถเข้าไปตรวจสอบการดำเนินการบริษัทลูกของรัฐวิสาหกิจได้เลย เพราะในทางกฎหมายส่วนใหญ่ถือเป็นเอกชน ซึ่งเป็นจุดอ่อนทำให้เกิดการรั่วไหล” แหล่งข่าวจากกระทรวงการคลัง เปิดเผย
สำหรับวาระที่ 2 ที่ คนร. ต้องพิจารณา คือ ข้อเสนอของอนุกรรมการรัฐวิสาหกิจที่มีนายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เป็นประธาน เรื่องกฎหมายการกำกับดูแลรัฐวิสาหกิจให้มีประสิทธิ ภาพมากขึ้น ซึ่งส่วนหนึ่งเป็นการทำกฎหมายตั้งการจัดตั้งบรรษัทรัฐวิสาหกิจแห่งชาติ (บรรษัทโฮลดิ้ง) ขึ้นมาดูแลรัฐวิสาหกิจที่อยู่ในตลาด หลักทรัพย์ และบริษัทที่ได้แปลงสภาพเป็นบริษัทจำกัดแล้ว
ทั้งนี้ คาดว่าจะสามารถตั้งบริษัทโฮลดิ้งได้ในปีหน้า โดยจะมีประธานกรรมการ และกรรมการอีก 7 คน ซึ่งจะมาจากการสรรหาทั้งหมด และมีกรรมการผู้จัดการของบรรษัทโฮลดิ้งเป็นเลขานุการ ขณะที่ผลตอบแทนของกรรมการผู้จัดการจะอยู่ระดับเดียวกับผู้บริหารของธปท. หรือคณะกรรมการกำกับหลักทรัพย์และตลาดหลักทรัพย์ (ก.ล.ต.) 
อย่างไรก็ตาม บรรษัทโฮลดิ้งจะอยู่ภายใต้นโยบายของ คนร. ซึ่งมีนายกรัฐมนตรีเป็นประธาน และมีกรรมการที่คณะรัฐมนตรีแต่งตั้งอีก 4 คน กรรมการที่มาจากตำแหน่ง 5 คน และกรรมการผู้ทรงคุณวุฒิที่มาจะมีการตั้งกรรมการคัดสรรอีก 5 คน
ก่อนหน้านี้ นายบรรยง พงษ์พานิชย์ ในฐานะ คนร. เปิดเผยว่า จะมีการนำเสนอร่างกฎหมายจัดตั้งบรรษัทโฮลดิ้ง เข้าสู่ที่ประชุมคณะรัฐมนตรีภายในเดือน ต.ค. เพื่อส่งให้ที่ประชุมสภานิติบัญญัติแห่งชาติพิจารณาในราวเดือน พ.ย. และจัดตั้งขึ้นภายในต้นปี 2559